Parys-boere: Verhoor afgehandel, nou vir die uitspraakDie beskuldigdes in die hof tydens die verhoor in November 2017. Foto: Mariné Lourens Die uitgerekte moordverhoor van ses mans van Parys wat deur talle terugslae en uitstelle vertraag is, het vandeesweek uiteindelik in die hooggeregshof in Parys tot ŉ einde gekom. Parys Gazette berig die staat en verdediging het vandeesweek hul slotbetoë afgehandel en albei kante het hul saak gesluit. Nou moet die ses beskuldigdes wag tot 27 Mei om hul lot te hoor wanneer regter Corné van Zyl haar uitspraak sal lewer. Boeta van der Westhuizen, Loedie van der Westhuizen, Anton Loggenberg, Cor Loggenberg, kapt. Henk Prinsloo en Miela Jansen van Vuuren word aangekla van die moord op Samuel Tjixa en Simon Jubeba in Januarie 2016. Die staat beweer die ses beskuldigdes was deel van ŉ groep boere wat op 6 Januarie 2016 vir Tjixa en Jubeba op die plaas Swartklip aangekeer en só erg aangerand het dat hulle later in die hospitaal aan hul beserings beswyk het. Die verdediging beweer Tjixa en Jubeba was dié dag deel van ŉ aanval op Loedie van der Westhuizen sr. se plaas, Biesiesbult. Van der Westhuizen sr. is deur die loop van die verhoor (aan onverwante oorsake) oorlede. Die ses beskuldigdes se verhoor het reeds in Mei 2017 begin. Van links is Cor Loggenberg, Loedie van der Westhuizen en Miela Janse van Vuuren. Foto: Mariné Lourens Volgens Parys Gazette het daar vandeesweek tydens die slotbetoë ernstige vrae ontstaan oor leemtes in kliniese verslae, ŉ nadoodse verslag en foto’s wat by die hof ingedien is na aanleiding van prof. Jan Botha, ŉ afgetrede forensiese patoloog se vroeër getuienis vir die verdediging. Daar is ook vrae gevra rakende die identiteit van een van liggame, veral aangesien daar ŉ gebrek aan kettinggetuienis was onder meer oor die vervoer van die liggame. Botha het vroeër getuig die verskille in die lykskouingsverslag en dit wat op die foto’s van die liggame gesien kan word, is kommerwekkend. Die staat het versoek om sy saak weer te open om dié verwarring op te klaar, maar Van Zyl het die versoek geweier. Van Zyl het gesê die staat het die geleentheid gehad om te bewys dat die liggame geen bykomende beserings opgedoen het tydens vervoer nie, maar het dit nie gedoen nie. Donderdag het Selina Tangaja getuig hoe sy haar susterskind, Jubeba, grootgemaak het. Sy het aan die hof gesê sy kon Jubeba aan sy voete in ŉ lykshuis in Bloemfontein uitken. Sy het hom ook op die foto’s van die liggaam uitgeken. Anton Loggenberg en kapt. Henk Prinsloo in die hof (18 Mei 2017). Foto: Maroela Media Ruth Qokotha, Tjixa se ma, is ook na die getuienisbank geroep. Sy was baie emosioneel tydens haar getuienis en het aan die hof gesê dat dit vir haar weer ou wonde oopkrap. Qokotha het aan die hof gesê dat sy nooit die geleentheid gehad het om haar seun in die hospitaal te besoek nie. Toe sy by die hospitaal aankom, is sy ingelig dat haar seun dood is en na ŉ lykshuis in Sasolburg geneem is. Daarna het sy gehoor hy is na ŉ lykshuis in Bloemfontein geneem. Sy kon egter nie sê wie haar seun se liggaam tussen Sasolburg en Bloemfontein vervoer het nie. Sy het haar seun se liggaam ŉ week later teruggekry om hom te begrawe. Van Zyl sal haar uitspraak van 27 tot 31 Mei lewer. Inligting in berig met vergunning van Parys Gazette.